རྐྱང་བ་ལ་ནི་དོན་གང་སྙེགས་པ་ཡན་ཆད་ཀྱི་ཚིག་དང་དོན་གཉིས་ཀ་ལ་གར་བདེ་བར་བསྣོར་ཞིང་སྒྱུར་ཅིགསྐད་གཅིག་ལ་མིང་དུ་མར་འདྲེན་པ་ནི།ལྟག་འོག་དང་བསྟུན་ལ་གར་སྙེགས་པ་བཞིན་དུ་མིང་ཐོགས་ཤིགགཽ་ཏ་མྱ་ལྟ་བུ་གཽའི་སྒྲ་ལས་ཚིག་དང༌།ཕྱོགས་དང༌།ས་དང༌།འོད་དང༌།རྡོ་རྗེ་དང༌།བ་ལང་དང༌།མཐོ་རིས་ལ་སོགས་པ་རྣམ་པ་དུ་མར་སྙེགས་པ་དང༌།ཀཽ་ཤི་ཀ་ལྟ་བུའི་རྩ་ཀུ་ཤ་ཐོགས་པ་དང༌།མཁས་པ་དང༌།པད་མ་ལ་དགའ་བ་དང༌།འུག་པ་དང་།མཛོད་ལྡན་ལ་སོགས་པའི་སྒྲའི་ལུགས་ལས་དྲངས་ཤིང་བསྒྱུར་ན་སྣ་གྲངས་མང་པོ་ཞིག་ཏུ་སྙེགས་ལ།བསྒྱུར་པ་རྣམས་གཅིག་གི་ནང་དུ་ནི་སྣ་གྲངས་དེ་ཀུན་འདུར་ཡང་མི་བཏུབ་སྟེ།གཅིག་ཏུ་ཆད་པར་བྱར་ཡང་གཏན་ཚིགས་ཆེན་པོ་མེད་པ་རྣམས་ནི་མི་བསྒྱུར་བར་རྒྱ་གར་སྐད་སོ་ན་ཞོག་ཅིགགར་ཡང་དྲང་དུ་རུང་བའི་ཚིག་བྱུང་ན།ཕྱོགས་གཅིག་ཏུ་ཆད་པར་མི་བསྒྱུར་པར་སྤྱིར་སྙེགས་སུ་རུང་བར་གྱིས་ཤིགཡུལ་དང༌།སེམས་ཅན་དང༌།མེ་ཏོག་དང༌།རྩི་ཤིང་ལ་སོགས་པའི་མིང་བསྒྱུར་ན་ཡིད་གོལ་ཞིང་ཚིག་མི་བདེ་བ་དང༌།འོལ་ཕྱིར་བསྒྱུར་དུ་རུང་བ་དོན་དེ་ལྟར་ཡིན་ནམ་མ་ཡིན་གཏོལ་མེད་པ་རྣམས་ལ།མགོ་ལ་ཡུལ་ཞེའམ།མེ་ཏོག་ཅེས་པ་ལ་སོགས་པ་གང་ལ་བྱ་བའི་མིང་གཅིག་བླ་ཐབས་སུ་སྣོན་ལ་རྒྱ་གར་སྐད་སོ་ན་ཞོག་ཅིགགྲངས་ལ་རྒྱ་གར་སྐད་བཞིན་དུ་བསྒྱུར་ན་དགེ་སློང་བརྒྱ་ཕྲག་ཕྱེད་དང་བཅུ་གསུམ་ཞེས་འབྱུང་བ་ལ་སོགས་པ་ནི༑